标题：大唐传载
简介:
共91种书，包括历代学者记录杂事之书及小说，当中混述军事朝政，参以里巷闲谈，多词章细故。最早的一种书是汉刘歆撰、晋葛洪辑《西京杂记》，次为南朝宋刘义庆撰、刘孝标注《世说新语》，下至明何良俊撰《何氏语林》等。
书名: 大唐传载/文渊阁四库全书
作者: 迪志文化公司 (供稿)
出版社: 迪志文化出版有限公司
出版日期: 2001-07-17
出版地:ISBN: 9787980014838
《书》云：“不有博奕者乎？犹贤乎已”。斯圣人疾夫饱食而怠惰之深也。又曰：“吾不试故艺，试用也”。夫艺者，不独总多能第，以其无用于代，而穷愁时有所述耳。八年夏，南行极岭峤，暇日泷舟，传其所闻而载之，故曰“传载”。虽小说，或有可观览之，而喁而笑焉。
杜河南兼，常聚书至万卷，每卷后必有自题，云：“清俸买来手自校，汝曹读之知圣道，鬻及借人为不孝。”
阳道州城之为朝士也，家苦贫，常以木枕布衾，质钱数万，人争取之。
苏州开元寺东有陆氏世居，门临河涘，有巨石块立焉。乃吴陆绩为郁林郡守，罢秩泛海而归，不载宝货，舟轻用此石重之，人号“郁林石”。陆氏自绩及裔孙国朝太子少保兖公，犹保其居。今子孙渐削，其居十不存一焉。
费县西漏泽者，漫十数里，岁时雨降，即泛溢自满，蒲鱼之利，人实赖焉。至白露应即前后，一夕即一空如扫焉，信殊异也。
李忠公之为相也，政事堂有会食之床。吏人相传，移之则宰臣罢，不迁者五十年。公曰：“朝夕论道之所，岂可使杇蠹之物，秽而不除。
俗言拘忌，何足听也！以此获免，余之愿焉。”命撤而焚其下，铲去聚壤十四畚。议者称正焉。
杜太保宣简公，大历中有故人遗黄金百两。后三十年，为淮南节度使，其子投公，取其黄金还，缄封如故。
赵郡三祖，元和中，每房一人，同时为相，皆第三，即司徒吉甫、司空绛、华州刺史藩。
天宝中有书生，旅次宋州。时汧公勉，少年贫苦，与书生同店。而不旬日，书生疾作，遂至不救，临绝语公曰：“某家住洪州，将于北都求官，于此得疾且死，其命也。”因出囊金百两，付公曰：“某之仆使无知有此者，足下为我毕死事，余金奉之。”李公许为办事。及毕，密置金于墓中，而同葬焉。后数年，公尉开封，书生兄弟赍洪州牒来，果然寻生行止，至宋州，知李为主丧事。专诣开封，诘金之所。公请假至墓所，以出金付之焉。
韦献公夏卿有知人之鉴，人不知也。因退朝于街中，逢再从弟执谊、从弟渠牟、升。三人皆第二十四，并为郎官，簇马良久，献公曰：“今日逢三二十四郎。”辄欲题目之，语执谊曰：“汝必为宰相，善保其末耳。”语渠牟曰：“弟当别奉主上恩，而速贵为公卿。”语升曰：“三人之中，弟最长远，而位极旄钺。”后竟如其言。
杜亚为淮南，竞渡、采莲、龙舟、锦缆、绣帆之戏，费金数千万。于頔为襄州，点山灯，一上油二千石。李昌夔为荆南，打猎大修富饰。其妻独孤氏亦出女队二千人，皆着红紫锦绣袄子。此三府亦因而空耗。
汝南袁德师，故给事高之子。尝于东都买得娄师德故园地，起书楼。洛人语曰：“昔日娄师德园，今乃袁德师楼。”
兴元元年十月戊辰，始诏中官窦文场监神策军左厢兵马，马有麟为左神策大将军。神策监军将军之始也。
贞元十二年六月乙丑，始以窦文场为左神策护军中尉，霍仙鸣为右神策护军中尉，其日又以张尚进为神武中护军。左右辟仗使之始也。
建中初，关播为给事中，以诸司胥吏为弊颇多，播议用士人掌之。
弘农杨氏居东都者，承四太尉之后。世传黄雀所衔玉环，至天宝为杨国忠所夺。今不知所在。
张守珪，陕州平陆人，自幽州入觐，过本县见令李杭，申桑梓之礼。见陕尉李冕桎梏，令众冤呼。张公曰：“困危之中，岂能相救。”至灵宝便奏兖州判官，冕后至宰相。
贞元中，张茂宗所尚义章公主赠郑国公主，谥为庄穆。韦宥所尚故唐安公主赠韩国公主，谥为贞穆。所司择日册命。国朝已来，公主即有追封者，未有加谥者。公主追谥，自此始也。
徐尚书晦，沈吏部传师。徐公嗜酒，沈公善养。杨东川嗣复尝云：“徐家肺，沈家脾，真安稳耶。”
原文选载
徐大理宥，少为蒲州司法参军，为政宽仁，吏感其恩信，遍相约曰：“若犯徐司法杖，必斥罚。”终官不杖一人。
颜鲁公真卿，为监察御史，充河西陇右军，覆屯交兵使，五原有冤狱，决乃雨。郡人呼为“御史雨”。
德宗问李汧公勉：“人云卢杞是奸邪，何也？”勉曰：“人皆知之，陛下独不知，此所以为奸邪也。”
李希烈跋扈蔡州，时卢杞为相，奏颜鲁公往宣谕之，而谓颜曰：“十三丈，此行出自圣意。”颜曰：“公先中丞面上血，某亲舌舐之，乃忍以垂死之年饵于虎口。”杞闻之啼焉。卢即是御史中丞奕之子。
南蛮清平官，犹国家之宰相也。元和中，有邓旁来庭，宰臣问之：“公名旁，其何意乎？”对曰：“亦犹大朝之刘宗经矣。”
苏户部弁、刘常侍伯刍，皆聚书至二万卷。河南冯宿之三子，陶鞠围兄弟，连年进士及第，连年登宏词科，一时之盛，代无比焉。当太和初，冯氏进士及第者，海内十八，而公家兄弟叔侄八人。
李相国程为翰林学士，以阶砖日影为入候。公性懒，每入必逾八砖，故号为“八砖学士”焉。
永州龙兴寺，乃吴军司马蒙之故宅。僧怀素善草录，尝浚井得军司马印，文字不灭，雕刻如新。怀素每草书，用此为志。
英公虽贵为仆射，其姊病必亲为粥火，燃辄焚其髭。姊曰：“仆妾多矣，何为自苦。”勣曰：“岂无人耶？顾今姊年老，勣亦年老，虽欲久为姊粥，复可得乎？”
英公尝言：我年十二三时为无赖贼，逢人则杀。十四五时为难当贼，有所不惬者杀之。十七八时为好贼，上阵杀人。年二十便为天下大将军，用兵以救人死。
尉迟敬德性饶宽，而尤善避槊。每军骑入阵，敌人刺之，终不能中，反夺其槊以刺敌人。海陵王元吉闻之不信，乃令去槊刃以试焉。敬德曰：“饶王著刃，亦不畏伤。”元吉再三来刺，既不少中，而槊皆被夺去。元吉力敌十夫，大惭恨。太宗之御窦建德，谓尉迟公曰：“寡人持弓箭，公把长枪，二人相副，虽百万众亦无奈。”乃与敬德驰至敌营，叩其军门，大呼曰：“大唐秦王，能敌来与汝决！” 追骑甚众，不敢御。
窦建德之役，既阵未战，太宗见一少年骑骢马，铠甲鲜明，指谓尉迟公曰：“彼所乘马真良马也。”言之不已，敬德请取之。帝曰：“轻敌者亡脱，以一马损公，非寡人愿。”敬德自料攻之万全，乃驰往并擒少年而返，即王世充之兄子伪代王琬。宇文士及在隋亦识之，是马实内厩之良马也。帝欲旌其能，并以赐之。
太宗将征辽，卫公病不能从，帝使执政已下起之。不起，帝曰：“吾知之矣。” 明日，驾临其第，执手与别，靖曰：“老臣宜从，但犬马之疾日月增，甚恐死于道路，仰累陛下。”帝抚其背曰：“勉之，昔司马仲达非不老病，竟能自强立勋魏室。”靖叩头曰：“请舆病行。”至相州疾笃，不能进。
驻跸之役，高丽与靺鞨合军四十里，太宗有惧色。江夏王进曰：“高丽倾国以拒王师，平壤之守必弱，请假臣精卒五千，覆其本根，则千万之众，不战而降。”
借商，建中二年，京师及江淮借商钱物。
省官，建中三年，天下州县各省一官。乾元四年敕：下注额内官。元和六年，又减州县官。
除陌，建中四年敕：“天下州县，市买交关，每贯五十文，纳官。”
间架，建中四年，户部侍郎赵瓒奏：“天下州县，屋宇间架，率算钱有差。”
沙门一行，开元中尝奏玄宗云：“陛下行幸万里，圣祚无疆，故天宝中幸东都，庶盈万数。”及上幸蜀至万里桥，方悟焉。
天宝中，天下无事，选六宫风流艳态者，名“花鸟使”，主宴。
玄宗幸蜀，天厩八骏，其七尽毙于栈道，惟一云骓存焉。德宗幸梁，亦充御焉。
五台山北台下，有青龙池，约二亩已来，佛经云“禁五百毒龙”之所。每至盛午，昏雾暂开，比丘及净行居士方可一观。比丘尼及女子近，即雷电风雨，当时大作。如近池，必为毒气所吸，逡巡而没。
韦献公夏卿，不经方镇，惟止于东都留守，郡吏八人，而路公隋、皇甫崖州镈，皆为宰相；张尚书贾、段给事平仲、卫大夫中行、李常侍翱、李谏议景俭、李湖南询，皆至显官，亦名知人矣。
李西台文献公，避暑于青龙寺，梦戴白神人云：“昔君氏相宣王致中兴，尹男亦佐中兴，君宜以吉甫名之。
李相国忠公，贞元十九年为饶州刺史。先是，郡城之东，四牧故府，废者七稔。公莅止后，命启钥而居之。郡吏以语怪坚请。公曰：“神实正直，正直则神避；妖不胜德，失德则妖兴。居之在人。”